ঘরের দরজা খুলে বেরিয়ে আসে সীতা। আর সেই সুযোগে রাবণ এক হেঁচকা টানে সীতাকে নিয়ে দে চম্পট! রিহার্সালের সময় ঋচীক শুভলক্ষ্মীর হাতটা ধরে এমন জোরে টান মেরেছিল যে তখন বন্ধুরা সবাই বারণ করেছিল, ওরে ওর পাটকাঠির মতো হাতটা ভেঙে যাবে রে! আস্তে টান! আস্তে টান! কিন্তু সে কথা বেমালুম ভুলে গিয়ে এবারও ঋচীক এমন জোরে সীতাহরণ করে বেরিয়ে এসে একটু দূরের শিশির ভেজা অন্ধকার ঘাসের উপর গিয়ে দুজনেই আছড়ে পড়ল। শুভলক্ষ্মী তো উঃ মাগো বলে কঁকিয়ে কেঁদে উঠল। আর ঋচীক ওর মোটা-সোটা, গাবলু-গুবলু শরীরটা নিয়ে মাটিতে লুটিয়ে পড়েই রইল। স্বপ্নিল ছুটে এসে কোনোরকমে টেনে তুলছে। পিনাকী এসে এক গুঁতো মেরে বলল, ওরে লঙ্কার অধিপতি, সীতার হাতটা যে ভেঙে চার টুকরো হয়ে যেত! মাটি থেকে উঠে দাঁড়িয়ে ঋচীক-রাবণ তখন ফিক ফিক করে হাসছে।